[pic] | EURÓPAI BIZOTTSÁG |

Brüsszel, 2010.9.2.

COM(2010) 448 végleges

2007/0152 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az Európai Unió működéséről szóló szerződés 294. cikkének (6) bekezdése alapján a Tanácsnak

a 883/2004/EK és a 987/2009/EK rendelet rendelkezéseinek harmadik országok e rendelkezések által csupán állampolgárságuk miatt nem érintett állampolgáraira való kiterjesztéséről szóló európai parlamenti és tanácsi rendelet javaslatának elfogadására vonatkozó álláspontjáról

2007/0152 (COD)

A BIZOTTSÁG KÖZLEMÉNYE AZ EURÓPAI PARLAMENTNEKaz Európai Unió működéséről szóló szerződés 294. cikkének (6) bekezdése alapjána Tanácsnak

a 883/2004/EK és a 987/2009/EK rendelet rendelkezéseinek harmadik országok e rendelkezések által csupán állampolgárságuk miatt nem érintett állampolgáraira való kiterjesztéséről szóló európai parlamenti és tanácsi rendelet javaslatának elfogadására vonatkozó álláspontjáról

1. Előzmények

A javaslat Európai Parlamenthez, illetve Tanácshoz történő továbbításának időpontja (COM(2007) 439 végleges – 2007/0152 COD dokumentum): | 2007. július 23. |

Az Európai Gazdasági és Szociális Bizottság véleményének időpontja: | 2008. január 16. |

Az Európai Parlament véleményének időpontja a konzultációs eljárás alapján: | 2008. július 9. |

Az Európai Unió működéséről szóló szerződés hatálybalépése | 2009. december 1. |

Az Európai Parlament első olvasatának időpontja a rendes jogalkotási eljárás alapján: | 2010. május 5. |

A politikai megállapodás minősített többséggel való elfogadásának időpontja: | 2010. június 7. |

A Tanács első olvasatban elfogadott álláspontjának kelte | 2010. július 26. |

2. A BIZOTTSÁG JAVASLATÁNAK CÉLJA

E javaslat célja, hogy kiterjessze a szociális biztonsági rendszerek koordinálásáról szóló 883/2004/EK rendelet és 987/2009/EK végrehajtási rendelete rendelkezéseit azon harmadik országok állampolgáraira, akik valamelyik tagállamban jogszerűen rendelkeznek lakóhellyel, és akikre ezek a rendelkezések csupán állampolgárságuk miatt nem vonatkoznak.

A javaslat a 883/2004/EK és a 987/2009/EK rendeletekhez vezető korszerűsítési folyamatot, teljesíti ki, mivel az elektronikus adatcserére vonatkozó új jogokat, eljárásokat és rendelkezéseket kiterjeszti harmadik országok azon állampolgáraira, akik az Unión belül lakhelyet változtatnak, de nem tartoznak a meglévő rendeletek hatálya alá.

3. MEGJEGYZÉSEK A TANÁCS ÁLLÁSPONTJÁRÓL

3.1 A Tanács álláspontjának általános megítélése

A Tanács álláspontja tartalmazza az Európai Parlament által javasolt két módosítást, valamint a Bizottság eredeti javaslatát több ponton módosítja. A Bizottság az összes módosítást és változtatást teljes mértékben támogatja.

3.2 Az Európai Parlamentnek a Tanács álláspontjába teljesen, részben vagy elvben átvett módosításai

A konzultációs eljárás során az Európai Parlament két módosítást fogadott el jogalkotási állásfoglalással 2008. július 9-én. Ezeket a módosításokat 2010. május 5-én első olvasatban a rendes jogalkotási eljárás során megerősítették. Mindkét változtatást teljes egészében elfogadták a Tanács álláspontjában.

Az 1. módosítás az álláspontot az Európai Unió Alapjogi Chartája 34. cikkének (2) bekezdésére hivatkozó új preambulumbekezdéssel egészíti ki. A Bizottság egyetért abban, hogy e javaslat keretében fontos emlékeztetni a Charta által biztosított jogra, miszerint az Unión belül jogszerűen lakóhellyel rendelkező és tartózkodási helyét jogszerűen megváltoztató minden személy jogosult – az uniós joggal, valamint a nemzeti jogszabályokkal és gyakorlattal összhangban – szociális biztonsági ellátásokra.

A 2. módosítás szerint az álláspont egy új preambulumbekezdéssel egészült ki, amely a magas színvonalú szociális védelem elősegítésére, illetve az életszínvonal emelésére és az életminőség javítására hivatkozik az Európai Unióban. A Bizottság egyetért abban, hogy fontos kihangsúlyozni a javaslat fő mozgatórugóit.

3.3 A Bizottság javaslata és a Tanács álláspontja közti fő eltérések

- Az átmeneti rendelkezések törlése: a Tanács az eredeti javaslatból törölte a 2. cikket és az azzal összefüggő 12. preambulumbekezdést, amely átmeneti intézkedéseket tartalmazott a javasolt rendelet hatályba lépésére vonatkozóan. A Tanács egyetértett abban, hogy nincs szükség átmeneti rendelkezésekre ennek a javaslatnak a hatálybalépésére vonatkozóan, mivel a 883/2004/EK rendelet már tartalmazza a megfelelő átmeneti rendelkezéseket. A Bizottság támogatja ezt az egyszerűsített megközelítést főleg mivel az biztosítani fogja, hogy a korszerűsített rendeletekre való áttérés során a harmadik országok állampolgárai ugyanolyan jogokban részesüljenek mint az uniós állampolgárok, például a nyugdíjra való jogosultság felülvizsgálatát kérelmezzék a 87. cikk (3) bekezdése értelmében.

- Írországra és az Egyesült Királyságra vonatkozó preambulumbekezdések beillesztése: a javaslat jogalapja az Európai Unió működéséről szóló szerződés (EUMSz.) 79. cikke (2) bekezdésének b) pontja. Az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. számú jegyzőkönyv 3. cikke értelmében ez a javaslat az Egyesült Királyságra és Írországra nézve nem kötelező, kivéve, ha közlik, hogy részt kívánnak venni ebben a javaslatban. A Tanács a 17. preambulumbekezdéssel egészítette ki a javaslatot, amelyben jelzi, hogy Írország 2007. október 24-i levelében közölte, részt kíván venni ebben a javaslatban, illetve a 18 preambulumbekezdéssel egészítette ki annak jelzésére, hogy az Egyesült Királyság nem vesz részt. A Bizottság egyetért azzal, hogy e két preambulumbekezdés beillesztése szükséges.

- A régi rendelet hatályon kívül helyezése: a Tanács a javaslat új 2. cikkében egyértelművé tette a 859/2003/EK rendelet hatályon kívül helyezésének paramétereit. Mivel az Egyesült Királyság nem vesz részt ebben a javaslatban, de továbbra is alkalmazza a 859/2003/EK rendeletet, ez utóbbi teljes hatályon kívül helyezése nem lehetséges. A Bizottság támogatja a javasolt változtatást, mivel az a jogi érthetőséget szolgálja ebben a gyakorlati kérdésben.

- A jogszerű lakóhely meghatározása: a 883/2004/EK és 987/2009/EK rendeletek azokra a harmadik országbeli állampolgárokra vonatkoznak, akik egy adott tagállam területén jogszerűen lakóhellyel rendelkeznek. A jogszerű lakóhely meghatározása azonban teljesen kívül esik a koordinációs rendeletek hatáskörén, és a tagállamok fentartják azt a jogot, hogy az uniós jognak megfelelően meghatározzák egy adott személy esetében, hogy jogosult-e a területükre belépni, ott tartózkodni, lakni vagy dolgozni. Az a mondat, amellyel a Tanács a 10. preambulumbekezdést egészítette ki, nyomatékosítja az Unió és tagállamai közötti hatáskör megosztást. A Bizottság egyetért a mondat beillesztésével.

- A jogszerű lakóhely kritériumának alkalmazására vonatkozó magyarázat rokkantsági, öregségi vagy túlélő hozzátartozói nyugdíjak esetében: a Tanács azért egészítette ki a szöveget a 13. preambulumbekezdéssel, hogy egyértelművé tegye: az a feltétel, amely szerint az érintetteknek valamely tagállam területén jogszerűen rendelkezniük kell lakóhellyel, nem vonatkozik arra az időpontra, amikor a rendelet hatálya alá tartozó személy vagy ezen személy révén jogokat szerző személy a rendelet által biztosított jogok alapján nyugdíjat igényel. Ehhez az szükséges, hogy az érintett személy abban az időben rendelkezzen jogszerűen lakóhellyel, amikor ezen jogosultságok megszerzésére kerül sor. A Bizottság üdvözli ezt a kiegészítő preambulumbekezdést, amelynek célja a félreértelmezés elkerülése, a szerzett jogok védelme, és annak biztosítása, hogy a tagállamok a javasolt rendeletet egységesen alkalmazzák.

4. KÖVETKEZTETÉS

A Bizottság úgy véli, hogy a Tanács álláspontja a Bizottság eredeti javaslatának bizonyos vonatkozásait javítja és pontosítja. Az álláspont olyan kulcsfontosságú gyakorlati jogi kérdéseket tesz egyértelművé, mint például a hatályon kívül helyezés vagy az átmeneti rendelkezések. Ezenfelül egyértelműbb értelmezést és ezáltal jobb védelmet biztosít a harmadik országbeli állampolgárok (és az ezen állampolgárok révén jogokat szerző személyek) szerzett jogaira vonatkozóan akkor, amikor ezek az állampolgárok már nem rendelkeznek lakóhellyel az EU-ban. Az Európai Parlament módosításainak teljes körű átvétele a javaslat számára tágabb kontextust biztosít.

A Bizottság üdvözli a Tanács megállapodását erről az álláspontról, ami egy jelentős lépés az Európai Unió Alapjogi Chartája 34. cikke célkitűzésének megvalósulása felé, nevezetesen, hogy az Unión belül jogszerűen lakóhellyel rendelkező és tartózkodási helyét jogszerűen megváltoztató minden személy jogosult szociális biztonsági ellátásokra. Ez a megállapodás ugyanakkor egy döntő lépés a korszerűsített, szociális biztonságra vonatkozó európai uniós szabályok jogalkotási csomagjának létrehozása felé. Biztosítja a harmadik országok állampolgárai számára, hogy egyformán részesüljenek a korszerű szabályok nyújtotta kibővített jogosultságokból, valamint egyszerűsíti a társadalombiztosítási intézmények eljárásait, amelyek ugyanazokat az eljárásokat alkalmazhatják, függetlenül attól, hogy az adott jogok egy uniós állampolgárra vagy egy harmadik ország állampolgárára vonatkoznak.

A fentiek alapján a Bizottság teljes mértékben támogatja a Tanács álláspontját.